  Виталий Пронин Туэ ар куспын шаерамы коррупциен герӟаськем 279 йыружъёс пусъемын.9-тӥ декабре коррупциен нюръяськонъя калыккуспо нунал вал. Солы сӥзьыса, Удмурт Республикая Югдурез утёнъя министерствоысь коррупциен нюръяськонъя ёзэн кивалтӥсь Василий Смирнов ужаменызы тодматӥз.Туэ ар куспын шаерамы коррупциен герӟаськем 279 йыружъёс пусъемын. Кылем арен ӵошатыса, чутрак йылэмын кузьмаськисьёслэн лыдзы. Кивалтон удысын ужасьёслы кузьмаськыны малпасьёс кылем арын 10 вылэм ке, туэ - 60. Нош коньдонэз лушкем басьтӥсьёс кулэсмемын: 26 учыр вылэм ке, 8 кылемын. Берло дыре югдурез утён удысын ужасьёслэн ки улазы ӵемысь шедё ёрос администрациосын но муниципал кылдытэтъёсын кивалтӥсьёс. Кызьы пусйиз Василий Смирнов, тросэз кивалтӥсьёс малпало, Иж городлэсь кыдёкын уло ке, соосты кылӥсь-адӟисьёс уз луэ шуыса. Сыӵеос зол янгышало. 1 миллион 50 сюрс манет кузьым басьтэмез понна кырмемын Можга ёросысь Горняк муниципал кылдытэтлэн йырыз. Сарапул ёросысь Нечкино муниципал кылдытэтлэн йырыз но мурт коньдонэн узырмыны малпам: Кам шур дурысь ӟеч музъем висъямез понна ужбергатӥсьлэсь 1 миллион 200 сюрс манет курем.Кивалтон удысын ужасьёс, кузё луэмзэс шӧдыса, сьӧраз ортчыны кутско. Тодмооссэс, ӵыжы-выжыоссэс уже интыяло, ужбергатӥсьёслэн удысазы пырисько, кудзылы ке дурбасьтыса. Ӵапак та муген туэ ар куспын ёросъёсысь 50 кивалтӥсьёс кыл кутон улэ кыскемын.Кузьмаськисьёс но коньдон кузьым басьтыны дышемъёс ӵемгес пумиськыло дышетон (63 учыр), эмъян (11 учыр), нюлэс хозяйство (15 учыр) но ЖКХ (18 учыр) удысъёсын. Школаосысь куд-ог кивалтӥсьёс бюджет уксёез асэсто, пӧяса ужъёс гожтыса. Озьы Алнаш ёросысь одӥг школалэн директорез бюджет чотын 90 сюрс манет тыр узырмем. Тая уголовной уж ӝутэмын. Нош ИжГТУ-ысь одӥгез преподаватель 2 сюрс манет басьтылэм студентъёслы ӟеч отметка пуктылэмез понна. Дышетон но тазалыкез эмъян удысъёсысь кивалтӥсьёс вылазы гожтэм тыриськонъёсты ӵем дыръя огазеяськонлэн кисыысьтыз кайпалто.Берло дыре кун ласянь бадӟым саклык висъяське гурт удыслы. Жаляса верано, та удысын но шекъёс пумиськыло. Туэ тулыс уголовной уж ӝутэмын Удмуртиысь Гурт удысъя но сиён-юонъя министерствоысь одӥгеныз ёзэн кивалтӥсь вылэ. Субсидия басьтыны юрттэмез понна фермер хозяйствоен кивалтӥсьлэсь 140 сюрс манет басьтэм. Нош 2013-тӥ-2015-тӥ аръёсы АПК-лы висъям коньдонэз асэстэмзы понна кӧня ке мурт ӝегатэмын. Соос ваньзы ӵош пӧяса агрострахование лэсьтылӥллям. 7 мурт вылэ уголовной уж ӝутэмын Россилэн но Удмуртилэн бюджетъёссылы 50 миллион манетлэсь трос изъян ваемзы понна.Василий Смирновез сюлмаськытэ калыклэн шып улэмез но. Коньдон басьтӥсьёсыз но, кузьмаськыны яратӥсьёсыз но тодо ке но, нокинлы уг иворто. Коррупциез вормыны луоз дэмен гинэ.Валентина Емельянова Туспуктӥз А. Горбунов  Теги: йыруж коньдон  